CELEX: 52021PC0211
Language: et
Date: 2021-04-29
Title: Ettepanek: NÕUKOGU RAKENDUSOTSUS, millega lubatakse Taanil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes kooskõlas direktiivi 2003/96/EÜ artikliga 19

EUROOPA KOMISJON
            Brüssel,29.4.2021
            COM(2021) 211 final
            2021/0110(NLE)
            Ettepanek:
            NÕUKOGU RAKENDUSOTSUS, 
            millega lubatakse Taanil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes kooskõlas direktiivi 2003/96/EÜ artikliga 19
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Energiatoodete ja elektrienergia maksustamine on Euroopa Liidus reguleeritud nõukogu 27. oktoobri 2003. aasta direktiiviga 2003/96/EÜ, millega korraldatakse ümber ühenduse raamistik energiatoodete ja elektrienergia maksustamiseks
                     1
                   (edaspidi „energia maksustamise direktiiv“ või „direktiiv“).
               
               
                  Direktiivi artikli 19 lõike 1 kohaselt võib nõukogu lisaks artiklites 5, 15 ja 17 sätestatule komisjoni ettepaneku põhjal ühehäälselt lubada, et liikmesriik kehtestab teatavatel poliitilistel kaalutlustel täiendava maksuvabastuse või vähendab maksustamistaset.
               
               
                  Nõukogu 19. juuni 2015. aasta rakendusotsusega 2015/993/EL
                     2
                   lubati Taanil kohaldada vähendatud maksumäära sadamakai ääres seisvatele laevadele (välja arvatud eraomanduses olevad lõbusõidulaevad
                     3
                  ) vahetult jaotatava elektri suhtes (edaspidi „kaldalt tulev elekter“).
               
               
                  Käesoleva ettepaneku eesmärk on pikendada kõnealust luba vastavalt Taani taotlusele, arvestades, et praegune erand kaotab kehtivuse 18. juunil 2021. 
               
               
                  5. mai 2020. aasta kirjaga teatasid Taani ametiasutused komisjonile oma kavatsusest pikendada kehtivat meedet kuni 17. juunini 2027. Lisateavet esitati 16. veebruari 2021. aasta kirjaga.
               
               
                  Taani ametiasutused kavatsevad jätkuvalt rakendada kaldalt tulevale elektrile vähendatud aktsiisimaksumäära 0,4 ööri/kWh (ligikaudu 0,535 eurot/MWh
                     4
                  ). Taotluse esitamise ajal oli kõnealune maksumäär kooskõlas direktiivis 2003/96/EÜ sätestatud alammääraga äriotstarbel kasutatava elektri maksustamisele. Direktiivi artikliga 13 on kehtestatud 5 % lubatud hälve liikmesriikidele, kus ei ole eurot kasutusele võetud.
               
               
                  Tuletatakse meelde, et energia maksustamise direktiivi artikli 13 kohaselt peavad liikmesriigid kord aastas kontrollima, kas omavääringus väljendatud maksumäärad on kooskõlas direktiivis sätestatud alammääradega. Selleks kasutatakse oktoobri esimesel tööpäeval Euroopa Liidu Teatajas avaldatud vahetuskursse. Liikmesriigid võivad säilitada iga-aastase kohandamise ajal kehtivad maksumäärad ainult siis, kui eurodes väljendatud maksustamistaseme ümberarvutamisel tõuseb riigi vääringus väljendatud maksustamistase alla 5 % või vähem kui 5 euro võrra, võttes arvesse nimetatud kahest näitajast väiksema.
               
               
                  Taotletav kehtivusaeg on 18. juunist 2021 kuni 17. juunini 2027, mis on kooskõlas praeguse erandiga ja energia maksustamise direktiivi artiklis 19 lubatud maksimaalse ajavahemikuga.
               
               
                  Maksu vähendamise eesmärk on edendada kaldalt tuleva elektri kasutamist. Sellise elektri kasutamist peetakse sadamates kai ääres seisvate laevade elektrivajaduste katmisel keskkonnasõbralikumaks kui seda on nendel laevadel punkrikütuste põletamine. Meetmega vähendatakse kai ääres seisvate laevade õhusaastet. 
               
               
                  Vähendus hõlmab kaldalt tuleva elektri suhtes kohaldatava energiamaksu alandamist muidu kohaldatavalt tasemelt 89,2 ööri/kWh (2020. a. maksumäär) 0,4 öörini/kWh.
               
               
                  Teisest küljest peavad liikmesriigid vastavalt energia maksustamise direktiivi artikli 14 lõike 1 punktile c vabastama maksust energiatooted, mida kasutatakse elektrienergia tootmiseks sadamakai ääres seisvatel laevadel, ja seal toodetud elektri. Nad võivad maksust vabastada ka elektrienergia, mis on toodetud siseveeteedel navigeerimiseks ette nähtud laeva pardal vastavalt direktiivi artikli 15 lõike 1 punktile f. Taani kinnitas viimati nimetatud vabatahtliku erandi ülevõtmist.
               
            
            
               Taani kavatseb kohaldada elektrimaksu vähendatud määra kõigi vähemalt 380-voldise pingega elektritarnete suhtes, mida tehakse kaldalt kommertskasutuses olevatele laevadele. Taani ametiasutused peavad piirangut asjakohaseks tagamaks, et kavandatud maksuvähendus hõlmaks absoluutset enamust rahvusvahelises laevaliikluses kasutatavatest laevadest ja suuremaid siseriiklikus laevaliikluses kasutatavaid laevu. Arvatakse, et just need laevad tekitavad suurima osa heitest, mis tuleneb sadamakai ääres seisvate laevade pardal töötavatest abimootoritest. Vähendatud maksumäära ei kohaldata, kui laeva kasutatakse isiklikel eesmärkidel või kui see seisab jõude või on pikaajaliselt kasutusest kõrvaldatud.
            
            
               
                  Laevadel ei ole siiski kohustust kasutada kaldalt tulevat elektrit.
               
            
            
               Taani ametiasutused leiavad, et meede on konkurentsi suhtes neutraalne, kuna see on kättesaadav kõigile Taani sadamates kai ääres seisvatele laevadele (v.a erakasutuseks mõeldud laevad). 
            
            
               Taani ametiasutused arvavad, et kaldalt tuleva elektri suhtes kohaldatav maksuvähendus ei too kaldalt tulevat elektrit kasutavatele laevakäitajatele märkimisväärset konkurentsieelist nende ees, kes toodavad elektrit laeva pardal. Isegi täieliku maksuvabastuse korral ei oleks kaldalt tuleva elektri kasutamise kulud enamikul juhtudel väiksemad kui laeva pardal elektri tootmise kulud. 
            
            
               Taani ametiasutused on komisjonile teatanud, et eeldatavasti tuleneb maksu vähendamisest maksukulu ligikaudu 15 miljonit Taani krooni (kaks miljonit eurot) aastas. Eeldus põhineb Taani sadamate kruiisilaevade 2008. aasta hinnangulisel elektritarbimisel 16,9 miljonit kWh, mis vastab iga-aastasele eelarvekulule 15 miljonit Taani krooni. Taani ametiasutused märgivad, et kaldalt tuleva elektri kasutamisega seotud väidete puhul esineb palju määramatust.
            
         
         
            
               Meedet kohaldatakse maksusoodustuse vormis, millega vähendatakse asjaomase elektrienergia maksukoormust.
            
            
               •Kooskõla poliitikavaldkonnas praegu kehtivate õigusnormidega
            
            
               
                  Elektrienergia maksustamine on reguleeritud direktiiviga 2003/96/EÜ, eelkõige selle artikliga 10. Artikli 14 lõike 1 punktis c on sätestatud kohustus kohaldada laevaliikluses kasutatavate energiatoodete ja ka laeva pardal toodetava elektrienergia suhtes maksuvabastust. Artiklitega 5, 15 ja 17 on liikmesriikide jaoks ette nähtud võimalus anda teatavat tüüpi elektrikasutusele maksuerisusi, sealhulgas maksuvabastusi ja -vähendusi. Samas ei ole nende sätetega ette nähtud vähendada kaldalt tuleva elektri maksustamist.
               
               
                  Meede kujutab endast riigiabi ja kuulub kõnealust küsimust reguleerivate ELi õigusaktide, eelkõige komisjoni määruse 651/2014/EL
                     5
                   kohaldamisalasse.
               
            
            
               Energia maksustamise direktiivi sätted
            
            
               
                  Direktiivi 2003/96/EÜ artikli 19 kohase meetme hindamine.
               
               
                  Direktiivi artikli 19 lõike 1 esimeses lõigus on sätestatud järgmine: 
               
               
                  „Lisaks eelmiste artiklite sätetele, eriti artiklitele 5, 15 ja 17, võib nõukogu komisjoni ettepaneku põhjal ühehäälselt lubada liikmesriigil kehtestada täiendava maksuvabastuse või -vähenduse teatavatel poliitilistel kaalutlustel.“
               
               
                  Kõnealuse maksuvähendusega soovivad Taani ametiasutused toetada meedet, mis võimaldab laevadel sadamakai ääres seistes saada elektrienergiat keskkonnasäästlikumalt ja parandada seeläbi kohalikku õhukvaliteeti. Komisjon on juba soovitanud kasutada kaldalt tulevat elektrit selle asemel, et toota elektrienergiat sadamakai ääres seisvate laevade pardal, ning on seega tunnistanud kõnealuse tegevuse keskkonnaeeliseid
                     6
                  .
               
               
                  Maksusoodustuse kohaldamine kaldalt tuleva elektri suhtes võiks toimuda direktiivi artikli 19 alusel, sest sellega on liikmesriikidel lubatud kehtestada täiendav maksuvabastus või -vähendus teatavatel poliitilistel kaalutlustel. 
               
               
                  Taani on taotlenud, et meedet kohaldataks artikli 19 lõikes 2 lubatud maksimaalse ajavahemiku, st kuue aasta jooksul. Põhimõtteliselt peaks taotletud erandi kohaldamisaeg olema piisavalt pikk, et sadamaoperaatorid ja elektritarnijaid saaksid jätkata või alustada vajalikke investeeringuid kaldalt tuleva elektri rajatistesse. See ajavahemik tagab õiguskindluse ka laevade käitajatele, kes peavad kavandama pardaseadmetega seotud investeeringuid. 
               
            
            
               Erand ei tohiks siiski kahjustada kehtiva õigusraamistiku edasist arengut ning selle puhul tuleks arvesse võtta energia maksustamise direktiivi eelseisvat läbivaatamist ja seda, et nõukogu võib võtta vastu õigusakti, mis põhineb komisjoni ettepanekul energia maksustamise direktiivi muutmiseks. Kõnealune läbivaatamine järgneb energia maksustamise direktiivi hindamisele
                  7
                ja nõukogu 28. novembri 2019. aasta järeldustele ELi energia maksustamise raamistiku kohta
                  8
               . Nõukogu kutsus oma järeldustes komisjoni üles analüüsima ja hindama võimalikke variante, et avaldada õigeaegselt ettepanek energia maksustamise direktiivi läbivaatamise kohta. Nõukogu kutsus komisjoni üles ka pöörama erilist tähelepanu direktiivi kohaldamisalale, miinimummääradele ning konkreetsetele maksuvähendustele ja -vabastustele. 
            
            
            
               Kuigi neil asjaoludel näib asjakohane anda luba taotletud ajavahemikuks, tuleks erandi kehtivus seada sõltuvusse sellest, kas kõnealust küsimust käsitlevaid üldsätteid hakatakse kohaldama enne 2027. aasta juunit.
            
            
            
               
                  Riigiabi eeskirjad
               
               
                  Taotluse esitamise ajal oli Taani ametiasutuste poolt ette nähtud vähendatud maksumäär 0,4 ööri/kWh (umbes 0,535 eurot/MWh
                     9
                  ) kooskõlas direktiivis 2003/96/EÜ sätestatud alammääraga äriotstarbel kasutatava elektri maksustamisele.
               
               
                  Meede võib seega kuuluda komisjoni määruse (EL) nr 651/2014 artikli 44 kohaldamisalasse; artiklis sätestatakse tingimused, mille alusel võib direktiivi 2003/96/EÜ kohaselt keskkonnamaksu vähendustena antava abi vabastada riigiabist teatamise nõudest. Praeguses etapis ei saa aga kindlaks teha, kas kõik selles määruses sätestatud tingimused on täidetud, ja käesolev ettepanek võtta vastu nõukogu rakendusotsus ei võta liikmesriigilt kohustust tagada riigiabi eeskirjade järgimine, eelkõige maksuvabastusena antava abi korral, mis kuulub komisjoni määruse (EL) nr 651/2014 alla.
               
            
            
               •Kooskõla muude liidu tegevuspõhimõtetega
            
            
               
                  Keskkond ja kliimamuutused
               
            
         
         
            
               
                  Taotletud meede on peamiselt seotud ELi keskkonna ja kliimamuutuste poliitikaga. Meede aitab saavutada kohaliku õhukvaliteedi parandamise ja müra vähendamise eesmärki sel määral, kuivõrd see aitab vähendada punkrikütuste põletamist sadamas seisvate laevade pardal. Välisõhu kvaliteeti käsitleva direktiivi 2008/50/EÜ
                     10
                   artikliga 13 kohustatakse liikmesriike tagama, et mitme õhusaasteaine heide jääks alla direktiivis kehtestatud piirtaseme, ning et järgitakse direktiivis kehtestatud sihttasemeid ja muid õhukvaliteedi norme. Nimetatud kohustustega nõutakse, et liikmesriigid leiaksid lahendusi sellistele probleemidele nagu sadamates kai ääres seisvate laevade tekitatav heide (kus see on asjakohane), ning on mõistetav, et selliste probleemidega sadamate puhul soodustatakse kaldalt tuleva elektri kasutamist üldise õhukvaliteedi strateegia osana. Kaldalt tuleva elektri kasutamist soodustatakse ka direktiiviga (EL) 2016/802,
                     11
                   millega reguleeritakse laevakütuste väävlisisaldust. See aitaks täita ka looduslike elupaikade ning loodusliku loomastiku ja taimestiku kaitse direktiivi 92/43/EMÜ lämmastiksaaste nõudeid. Sellega seoses eeldavad Taani ametiasutused, et kruiisilaevade pardal elektri tootmisest tekkivaid kohalikke õhusaasteainete (NOx, SOx, PM10, PM2,5) heitkoguseid on võimalik märkimisväärselt vähendada, kuni 90 %, arvestades, et mõningaid abi- ja varuelektrisüsteeme ei saa välja lülitada.
               
               
                  Energiapoliitika
               
               
                  Meede on kooskõlas direktiiviga 2014/94/EL alternatiivkütuste taristu kasutuselevõtu kohta,
                     12
                   milles käsitletakse kaldalt tuleva elektri rajatiste paigaldamist sadamatesse, kus on sellekohane nõudlus ning kus need rajatised on kulutasuvad, arvestades keskkonnakasu. See on tunnistatud ühist huvi pakkuvaks eesmärgiks riigiabi andmisel ELi toimimise lepingu artikli 107 lõike 1 kohaselt
                     13
                  .
               
               
                  Siinkohal tuleb meenutada, et kaldalt tuleva elektri ebasoodsa konkurentsiolukorra üks olulisi põhjusi on see, et alternatiivne võimalus, st sadamas seisvate laevade pardal toodetud elektrienergia on praegu täielikult maksuvaba: maksuvaba ei ole mitte ainult elektrienergia tootmiseks põletatav punkrikütus (see vastab direktiivi 2003/96/EÜ artikli 14 lõike 1 punktis a osutatud tavaolukorrale), vaid ka laevade pardal toodetud elektrienergia on maksuvaba (vt direktiivi 2003/96/EÜ artikli 14 lõike 1 punkt c). Kuigi viimasena mainitud maksuvabastust võib olla raske käsitada liidu keskkonnaeesmärkidele vastavana, on selles arvesse võetud praktilisi kaalutlusi. Tegelikult oleks laeva pardal toodetud elektrienergia maksustamiseks vajalik laevaomaniku (kes asub sageli kolmandas riigis) või -käitaja deklaratsioon tarbitud elektrienergia koguse kohta. Deklaratsioonis peab lisaks olema osutatud, milline osa elektrienergiast tarbiti selle liikmesriigi territoriaalvetes, kus maks tasumisele kuulub. See oleks laevaomanikele tohutu halduskoormus, kuna nad peaksid esitama deklaratsiooni kõigi liikmesriikide kohta, kelle territoriaalvetes laev on seilanud. Sellises olukorras on õigustatud, et vähem saastavat kaldalt tulevat elektrit ei asetata ebasoodsasse olukorda ning et Taanil lubatakse kohaldada vähendatud maksumäära.
               
               
                  Transpordipoliitika
               
               
                  Kõnealune meede on kooskõlas komisjoni soovitusega 2006/339/EÜ liidu sadamates kai ääres seisvatel laevadel kaldalt tuleva elektri kasutamise edendamise kohta
                     14
                   ning komisjoni teatisega „Strateegilised eesmärgid ja soovitused seoses ELi meretranspordipoliitikaga“
                     15
                  .
               
               
                  Siseturg ja aus konkurents
               
               
                  Siseturu ja ausa konkurentsi seisukohast meede üksnes vähendab punkrikütuste maksuvabastusest tulenevat konkurentsi moonutavat olukorda kahe konkureeriva elektrienergiaallika vahel, milleks on laeva pardal toodetav elektrienergia ja kaldalt tulev elekter.
               
               
                  Taani ametiasutused ei ole täheldanud märkimisväärseid muutusi laevaomanike sadamavalikus seoses kaldalt tuleva elektri rajatiste kättesaadavusega. Praegu kasutatakse kaldalt tulevat elektrit peamiselt parvlaevadel ja kalalaevadel. Lisaks märgivad Taani ametiasutused, et kaldalt tulevat elektrit kasutavad teataval määral kaubalaevad, eriti siis, kui nad viibivad sadamas pikema aja jooksul. Taani ametiasutused märgivad, et Taani sadamates ei ole veel rajatisi selliste kaldalt tulevat elektrit kasutavate suurte laevade jaoks nagu kruiisi- või konteinerlaevad.
               
               
                  Kuna kava vähendab laevade kulusid, mõjutab see liikmesriikide vahelist kaubandust. Mõju hinnatakse siiski minimaalseks, sest reisijate soovid ja lasti sihtkoht määravad kindlaks selle, kas laevad külastavad Taani sadamaid. 
               
               
                  Lisaks peavad Taani ametiasutused kava konkurentsineutraalseks, sest juurdepääs kaldalt tulevale elektrile on avatud kõigile laevadele, mis vastavad eespool nimetatud tingimustele ja külastavad Taani sadamaid, olenemata nende lipust, ilma et see tooks kaasa siseriiklike ettevõtjate soodsama maksustamise võrreldes teistest ELi liikmesriikidest pärit konkurentidega.
               
               
                  Piirangut vähendada maksumäära ainult selliste kaldalt laevadele tehtavate elektritarnete suhtes, mille pinge on vähemalt 380 volti võib pidada turumoonutuseks. Tegelikkuses aga ei tarnita kommertslaevadele kaldalt tulevat elektrit madalama pingega kui 380 volti; sellist elektrit tarnitakse ainult väikestele lõbusõidulaevadele.
               
               
                  Sadamatevahelise konkurentsi osas võib oletada, et võimalik mõju liikmesriikide vahelisele kaubavahetusele, mis avalduks siis, kui laevad muudaksid oma marsruuti, et kasutada kaldalt tulevat vähendatud maksumääraga elektrit, on tühine. Sellises olukorras, kus kaldalt tuleva elektri kasutamine ei ole vaatamata maksuvähendusele vähemalt lühikeses perspektiivis soodsam kui elektrienergia tootmine laeva pardal, ei moonuta kaldalt tuleva elektri puhul antav kõnealune maksuvähendus tõenäoliselt kuigivõrd sadamatevahelist konkurentsi, õhutades laevu selle võimaluse kättesaadavuse tõttu oma marsruuti muutma.
               
               
                  Ajavahemik, mille kohta on tehtud ettepanek pikendada vähendatud maksumäära kohaldamise luba, välja arvatud juhul, kui praegune raamistik ja olukord oluliselt muutuvad, muudab ebatõenäoliseks, et eelnevates lõikudes esitatud analüüs muutub enne meetme kehtivusaja lõppu.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Nõukogu direktiivi 2003/96/EÜ artikkel 19.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Euroopa Liidu toimimise lepingu artikliga 113 hõlmatud kaudse maksustamise valdkond ei ole ELi toimimise lepingu artikli 3 kohaselt iseenesest Euroopa Liidu ainupädevuses.
               
               
                  Siiski võib direktiivi 2003/96/EÜ artikli 19 kohaselt üksnes nõukogu teisese õigusaktiga lubada liikmesriigil kehtestada selle sätte kohaseid täiendavaid maksuvabastusi või -vähendusi. Seepärast ei ole liikmesriikidel õigust nõukogu asemel tegutseda. Subsidiaarsuse põhimõtet seega käesoleva rakendusotsuse puhul ei kohaldata. Kuna käesolev õigusakt ei ole seadusandliku akti eelnõu, ei pea seda aluslepingute protokolli nr 2 kohaselt edastama liikmesriikide parlamentidele subsidiaarsuse põhimõtte järgimise kontrollimiseks.
               
            
         
         
            
               •Proportsionaalsus
            
            
               
                  Ettepanek on kooskõlas proportsionaalsuse põhimõttega. Maksuvähendus ei ületa kõnealuse eesmärgi saavutamiseks vajalikku.
               
            
            
               •Vahendi valik
            
            
               
                  Kavandatav vahend: nõukogu rakendusotsus. Direktiivi 2003/96/EÜ artikliga 19 on ette nähtud üksnes sellist liiki õigusakt.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Meetme võtmiseks ei ole vaja praegu kehtivaid õigusakte hinnata.
               
            
            
               •Konsulteerimine sidusrühmadega
            
            
               
                  Käesolev ettepanek põhineb Taani esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõju hindamine
            
            
               
                  Käesolevas ettepanekus käsitletakse ühe liikmesriigi taotlusel talle antud luba ja mõju hindamine ei ole vajalik.
               
               
                  Taani esitatud teabest nähtub, et meetmel on maksutulule piiratud mõju. Täpsemalt, Taani ametiasutuste sõnul on meetmest tulenevate maksukulude prognoosi kohaselt järgmistel aastatel oodata 15 miljoni Taani krooni suurust aastakahjumit.
               
               
                  Ajaloolistel põhjustel on suur hulk Taani kaubasadamaid varustanud laevu kaldalt tuleva elektriga. Taani ametiasutused on täheldanud, et viimastel aastatel on mitu sadamat paigaldanud ja kavatsevad paigaldada rajatised suuremate laevade, näiteks regulaarsetel rahvusvahelistel ja siseriiklikel marsruutidel sõitvatele parvlaevade jaoks. See kehtib ka rahvusvahelises liikluses kasutatavate kruiisilaevade kohta. Samuti on mõned Taani sadamad paigaldanud kaubalaevade jaoks teisaldatavad kaldaelektrijaamad. Parvlaevad ja kruiisilaevad vajavad piisava võimsuse tagamiseks uusi taristuseadmeid.
               
               
                  Taani ametiasutused eeldavad, et meetmel on oluline positiivne mõju keskkonnaeesmärkide saavutamisele ja eelkõige õhukvaliteedi parandamisele kooskõlas direktiiviga 2008/50/EÜ välisõhu kvaliteedi ja Euroopa õhu puhtamaks muutmise kohta. Kaldalt tuleva elektri kasutamine on toonud kaasa vääveldioksiidi, lämmastikoksiidide, tahkete osakeste ja süsinikoksiidide heitkoguste vähenemise. Meetme täielikku potentsiaali ei ole saavutatud, sest nii kaidel kui ka laevadel on vaja kulukat varustust.
               
            
            
               •Õigusnormide toimivus ja lihtsustamine
            
            
               
                  Meetmega ei nähta ette lihtsustamist. Meede tuleneb Taani esitatud taotlusest ja käsitleb ainult kõnealust liikmesriiki.
               
            
            
               •Põhiõigused
            
            
               
                  Meetmel ei ole tähtsust põhiõiguste suhtes.
               
            
         
         
            
               4.MÕJU EELARVELE
            
            
               
                  Meetmega ei kaasne liidule rahalist ega halduskoormust. Ettepanek ei mõjuta seega liidu eelarvet.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Rakenduskava ei ole vaja. Käesolevas ettepanekus käsitletakse ühele liikmesriigile tema taotlusel antud luba maksumäära vähendamiseks. Luba antakse piiratud ajavahemikuks kuni 17. juunini 2027. Kohaldatav maksumäär peab olema kooskõlas energia maksustamise direktiivis sätestatud madalaima maksustamistasemega. Kui pärast kehtivusaja lõppu esitatakse taotlus meetme uuendamiseks, saab meedet hinnata.
               
            
            
               •Selgitavad dokumendid (direktiivide puhul)
            
            
               
                  Ettepanek ei nõua ülevõtmist selgitavaid dokumente. 
               
            
            
               •Ettepaneku sätete üksikasjalik selgitus
            
            
               
                  Artiklis 1 sätestatakse, et Taanil lubatakse kohaldada elektrimaksu vähendatud määra elektrienergia suhtes, mida tarnitakse otse Taani sadamates kai ääres seisvatele laevadele, mis ei ole eraomanduses olevad lõbusõidulaevad (edaspidi „kaldalt tulev elekter“). Maksumäär peab olema kooskõlas direktiivis sätestatud minimaalse maksumääraga elektrienergia äriotstarbelise kasutuse jaoks. Vastavalt direktiivi 2003/96/EÜ artikli 14 lõike 1 punkti c teisele lõigule ei tohi vähendatud maksumääraga elektrit tarnida eraomanduses olevatele lõbusõidulaevadele.
               
               
                  Artiklis 2 on sätestatud, et taotletud luba antakse alates 18. juunist 2021, järgides kehtivat nõukogu rakendusotsust 2015/993/EL, kuni 17. juunini 2027 ehk direktiiviga lubatud maksimaalselt kuueaastaseks ajavahemikuks, nagu Taani taotles.
               
            
            
               2021/0110 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Taanil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes kooskõlas direktiivi 2003/96/EÜ artikliga 19
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik
                  16
               , eriti selle artiklit 19,
            
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Nõukogu rakendusotsusega 2015/993/EL
                  17
                lubati Taanil kuni 18. juunini 2021 kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes („kaldalt tulev elekter“) kooskõlas direktiivi 2003/96/EÜ artikliga 19.
            
         
         
            
               (2)Taani taotles 5. mai 2020. aasta kirjaga luba kohaldada elektrimaksu vähendatud määra kaldalt tuleva elektri suhtes vastavalt direktiivi 2003/96/EÜ artiklile 19. Taani ametiasutused esitasid lisateavet 16. veebruari 2020. aasta kirjaga.
            
            
               (3)Vähendatud maksumääraga, mida Taani kavatseb kohaldada, soovib ta jätkuvalt edendada kaldalt tuleva elektri kasutamist. Sellise elektri kasutamist peetakse sadamakai ääres seisvate laevade elektrivajaduste katmisel keskkonnasõbralikumaks kui seda on punkrikütuste põletamine laevade pardal.
            
            
               (4)Kuna kaldalt tuleva elektri kasutamisel ei teki sellist õhusaasteainete heidet nagu punkrikütuste põletamisel, siis aitab see kaasa sadamalinnade õhukvaliteedi paranemisele ja müra vähendamisele. Seepärast loodetakse, et maksusoodustuse jätkuva kohaldamisega kaldalt tulevale elektrile on võimalik aidata saavutada liidu keskkonna-, tervishoiu- ja kliimaeesmärke.
            
            
               (5)Lubades Taanil kohaldada kaldalt tuleva elektri suhtes vähendatud maksumäära, ei minda sellise elektri kasutamise suurendamiseks vajalikust kaugemale, kuna elektrienergia tootmine laevade pardal jääb endiselt enamikul juhtudel konkurentsivõimelisemaks võimaluseks. Samal põhjusel ja asjaomase tehnoloogia praeguse suhteliselt väikese turuosa tõttu ei too maksusoodustus oma jõusoleku ajal tõenäoliselt kaasa märkimisväärseid konkurentsimoonutusi ega mõjuta seega negatiivselt siseturu nõuetekohast toimimist.
            
            
               (6)Kõigi direktiivi 2003/96/EÜ artikli 19 lõike 2 alusel antavate lubade kehtivust tuleb ajaliselt rangelt piiritleda. Tagamaks, et loa kehtivusaeg on piisavalt pikk, et see ei heidutaks asjaomaseid ettevõtjaid vajalike investeeringute tegemisest, on asjakohane anda luba kuni 17. juunini 2027. Loa kehtivus peaks aga lõppema alates kuupäevast, mil hakatakse kohaldama kaldalt tuleva elektri maksusoodustusi käsitlevaid üldsätteid, mille nõukogu võtab vastu Euroopa Liidu toimimise lepingu artikli 113 või mõne muu asjakohase sätte alusel, kui selliseid sätteid hakatakse kohaldama enne 17. juunit 2027. 
            
            
               (7)Selleks et tagada sadama- ja laevaoperaatoritele õiguskindlus ning vältida elektrienergia turustajate ja edasimüüjate halduskoormuse võimalikku suurenemist, tuleks tagada, et taotletud loa kohaldamine saaks sujuvalt jätkuda vastavalt rakendusotsusega 2015/993/EL kehtestatud varasemale korrale.
            
            
               (8)Käesolev otsus ei piira liidu riigiabi eeskirjade kohaldamist,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Taanil lubatakse kohaldada elektrimaksu vähendatud määra sadamakai ääres seisvatele laevadele (välja arvatud eraomanduses olevad lõbusõidulaevad) vahetult jaotatava elektri suhtes (edaspidi „kaldalt tulev elekter“), tingimusel et järgitakse direktiivi 2003/96/EÜ artiklis 10 osutatud madalaimaid maksustamistasemeid.
            
            
               Artikkel 2
            
            
               Käesolevat otsust kohaldatakse 18. juunist 2021 kuni 17 juunini 2027.
            
            
               Juhul kui nõukogu näeb Euroopa Liidu toimimise lepingu artikli 113 või mõne muu asjaomase sätte alusel ette kaldalt tulevat elektrit käsitlevaid maksusoodustusi hõlmavad üldeeskirjad, kaotab käesolev otsus kehtivuse päeval, mil kõnealused üldeeskirjad jõustuvad.
            
            
               Artikkel 3
            
            
               Käesolev otsus on adresseeritud Taani Kuningriigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 283, 31.10.2003, lk 51–70.
               
               
                  
                     (2)
                  
                        ELT L 159, 25.6.2015, lk 68–69.
               
               
                  
                     (3)
                  
                        Mõiste „eraomanduses olevad lõbusõidulaevad“ on määratletud direktiivi 2003/96/EÜ artikli 14 lõike 1 punkti c teises lõigus.
               
               
                  
                     (4)
                  
                        Kõik arvutused põhinevad 2019. aasta 1. oktoobri vahetuskursil, mis oli 7,4662 Taani krooni ühe euro kohta. Vrd ELT C 329/03, 1.11.2019.
               
               
                  
                     (5)
                  
                        Komisjoni 17. juuni 2014. aasta määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.6.2014, lk 1–78).
               
               
                  
                     (6)
                  
                        Komisjoni 8. mai 2006. aasta soovitus 2006/339/EÜ ühenduse sadamates seisvatel laevadel kaldalt tuleva elektri kasutamise edendamise kohta (ELT L 125, 12.5.2006).
               
               
                  
                     (7)
                  
                        SWD (2019) 329 final.
               
               
                  
                     (8)
                  
                        Nõukogu 28. novembri 2019. aasta järeldused 14608/19, FISC 458. 
               
               
                  
                     (9)
                  
                        Kõik arvutused põhinevad 2019. aasta 1. oktoobri vahetuskursil, mis oli 7,4662 Taani krooni ühe euro kohta. Vrd ELT C 329/03, 1.11.2019.
               
               
                  
                     (10)
                  
                        Euroopa Parlamendi ja nõukogu 21. mai 2008. aasta direktiiv 2008/50/EÜ välisõhu kvaliteedi ja Euroopa õhu puhtamaks muutmise kohta (ELT L 152, 11.6.2008, lk 1).
               
               
                  
                     (11)
                  
                        Euroopa Parlamendi ja nõukogu 11. mai 2016. aasta direktiiv (EL) 2016/802, mis käsitleb väävlisisalduse vähendamist teatavates vedelkütustes (ELT L 132, 21.5.2016, lk 58–78).
               
               
                  
                     (12)
                  
                        Euroopa Parlamendi ja nõukogu 22. oktoobri 2014. aasta direktiiv 2014/94/EL alternatiivkütuste taristu kasutuselevõtu kohta (ELT L 307, 28.10.2014, lk 1–20).
               
               
                  
                     (13)
                  
                        C(2014) 2231 final, 9. aprill 2014.
               
               
                  
                     (14)
                  
                        Komisjoni 8. mai 2006. aasta soovitus 2006/339/EÜ ühenduse sadamates seisvatel laevadel kaldalt tuleva elektri kasutamise edendamise kohta (ELT L 125, 12.5.2006).
               
               
                  
                     (15)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Strateegilised eesmärgid ja soovitused seoses ELi meretranspordipoliitikaga kuni 2018. aastani“, KOM(2009) 8 (lõplik), 21. jaanuar 2009.
               
               
                  
                     (16)
                  
                        ELT L 283, 31.10.2003, lk 51.
               
               
                  
                     (17)
                  
                        Nõukogu 19. juuni 2015. aasta rakendusotsus (EL) 2015/993, millega lubatakse Taanil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes kooskõlas direktiivi 2003/96/EÜ artikliga 19 (ELT L 159, 25.6.2015, lk 68).